Publication: Magyar Közlöny
Issue: MK-1999-18 (Year: 1999, Number: 18)
Era: 1990-2004
Section: 1957. évi IV. törvény szerint a közigazgatási szerv a határozatot név-, szám- vagy számítási hiba és más hasonló elírás
Paragraph Index: 343

1978. évi IV. tv. 195. § (1) bekezdésében megfogalmazott kiskorú veszélyeztetésének bűntettét, mely hivatalból üldözendő. Bűncselekmény észlelése esetén a hatóságnak intézkednie kellett volna, és a helyszínen felvenni a jegyzőkönyvet. Ez azonban nem történt meg, sőt a helyszínen tapasztaltakról semmilyen írásos nyom nem maradt. Jelentésében az országgyűlési biztos megállapította, hogy a rendőrőrs mulasztása sérti az Alkotmány 2. § (1) bekezdésében megfogalmazott jogbiztonság követelményét és az Alkotmány 67. § (1) bekezdésében rögzített gyermeki jogok sérelmének veszélyét hordozza magában. Ezért felkérte a Tolna Megyei Rendőr-főkapitányság vezetőjét, hogy felügyeleti hatáskörében indítson fegyelmi eljárást a mulasztást elkövető rendőrök ellen. A válaszadásra rendelkezésre álló határidő még nem telt le. OBH 6436/1997. Zalaegerszegi panaszosok építésügyi eljárással kapcsolatos beadványa alapján az egészséges környezethez fűződő, alkotmányos jog sérelmének gyanúja merült fel, ezért az országgyűlési biztos vizsgálatot indított, melynek során adatokat kért be az építésügyi hatóságoktól. Az építtető azzal a kéréssel fordult az önkormányzathoz, hogy az önkormányzati tulajdonú — a panaszosok ingatlanával határos — közterület egy részét meg kívánja vásárolni gyógyszerkészítő laboratórium, fogorvosi rendelő és lakások létesítése céljából. Az önkormányzat a kérelem benyújtását követő 35 napon belül módosította a területre érvényes rendezési tervét, majd az újonnan kialakított építési ingatlant elidegenítette. A kérelmezőnek a jegyző elvi építési engedélyt adott, amely ellen a panaszosok fellebbezést nyújtottak be, de a közigazgatási hivatal a határozatot helybenhagyta, biztosítva a bíróság előtti felülvizsgálat igénybevételét. Az építési engedély iránti kérelemnek megfelelően az I. fokú építésügyi hatóság engedélyt adott galenusi laboratórium, fogorvosi rendelő, lakások, irodák, valamint gépjárműtároló és kerítés építésére. Az engedély ellen benyújtott fellebbezés alapján a II. fokú hatóság a határozatot megsemmisítette, és az I. fokú hatóságot új eljárás lefolytatására utasította, figyelemmel arra, hogy az építtető jogerős építési engedély hiányában megkezdte az építkezést. A panaszosok sérelmezték, hogy az önkormányzat lakossági tiltakozás ellenére módosította az ingatlant érintő rendezési tervét, és a kialakított ingatlant elidegenítették. A vizsgálat során megállapítható volt, hogy a zalaegerszegi önkormányzat 1997 februárjában kifüggesztette az 1996 szeptemberében elfogadott rendezési tervet módosító tervezetet. A Zalai Hírlap 1997. február 24-i számában megjelentette, hogy a rendezési terv március 24-ig megtekinthető, és közölte, hogy az észrevételeket hová lehet eljuttatni. A panaszos beadvány szerint márciusban az ingatlanbeépítés módjáról is értesültek, de észrevételeiket csak 1997. április 9-én nyújtották be a polgármesternek. Az 1997. április 9-én a testületi ülés napirendjére felvett előterjesztés tárgyalásakor a polgármester szünetet rendelt el, hogy az önkormányzati képviselők megismerjék a lakosság véleményét. Ezt követően

Source: https://magyarkozlony.hu/hivatalos-lapok/66c4f249a6eb3ab597afbc4767dead739aff7499/dokumentumok/4644402bd738c4e1234c59ef130d85816aca6980/letoltes